Eoin Colfer

Eoin Colfer (eesnimi hääldub nagu inglise nimi 'Owen'; sündinud 14. mail 1965 Wexfordis Iirimaal) on iiri fantaasiakirjanik, kelle looming on mõeldud lastele ja noortele. Eoin Colfer sündis ja kasvas üles Edela-Iirimaa rannikulinnas Wexfordis. Tal oli neli venda: Paul, Eamon, Donal, Niall. Tema vanemad olid kooliõpetajad, isa lisaks veel ka kunstnik ja ajaloolane. Ema õpetas näitekunsti. "Juba noore poisina kirjutas ta näidendeid, sundides oma õnnetuid klassikaaslasi mängima laval märatsevaid viikingeid samal ajal, kui nood oleksid tahtnud olla õues ja teha midagi tõepoolest märatsevat," kõlab üks tutvustusi Eoin Colferi kohta. Vanemate jälgedes sammus kutsevalikul ka Eoin, asudes 1986. aastal tööle kooliõpetajana, ehkki eelkõige meeldis talle kirjutamine. Kuni "Artemis Fowli" sarjale osaks saanud menulaineni pidaski mees õpetajaametit, koolis töötamise kõrvalt kirjutamisega tegeledes. 1991. aastal abiellus ta Eoin Jackiega, järgmisel aastal mindi ilma mööda rändama. Nelja aasta jooksul elati Saudi Araabias, Tuneesias ja Itaalias. Seejärel siirduti tagasi Iirimaale, kus 1997. aastal sündis esimene poeg. Iirimaal elab Eoin koos oma abikaasa ning poegade Finni ja Seániga ka praegu. Tuneesias veedetud aeg andis Eoinile inspiratsiooni esikromaani "Benny ja Omar" (1998) kirjutamiseks. Sellele järgnes "Benny ja plika" (1999), mis lükkas müügiedetabelis esikohalt koguni Harry Potteri. Mõlemad Benny raamatud olid realistlikus võtmes kirjutatud noortekad. Ei möödunud aastatki, kui ilmus "Soovileht" (2000, eesti keeles 2005). 2001. aastal nägi trükimusta esimene Artemis Fowli sarja raamat "Artemis Fowl" (eesti keeles 2003), mille peategelane on noor terane antikangelane. Teosest sai rahvusvaheline menuk, see võitis ka mitmeid väärikaid auhindu. Sari jätkus raamatutega "Polaarjuhtum" (2002), "Igaviku kood" (2003), "Opali kättemaks" (2005), "Kadunud koloonia" (2006), "Ajaparadoks" (2008) ja "Atlantise kompleks" (2010), 2012. aastal ilmus sarja kaheksas ja tõenäoliselt viimaseks jääv romaan "Artemis Fowl and the Last Guardian". Erinevalt Benny raamatutest kuuluvad Artemis Fowli jutud juba fantaasiakirjandusse. Nimikangelast tutvustatakse kirjaniku kodulehel sõnadega teenage criminal mastermind – teismeline kuritegelik geenius. Pärast "Artemis Fowli" sarjale osaks saanud menu pühendus Eoin Colfer täielikult kirjanikutööle. Ise ütles ta selle kohta: "Ma ei lõpeta kirjutamist enne, kui inimesed lõpetavad raamatute lugemise või minul ideed otsa saavad." Douglas Adamsi lesk valis Colferi kirjutama kuuendat raamatut Adamsi kultustriloogiast "Pöidlaküüdi reisijuht Galaktikas" ja see ilmus 2009. aastal. Sarjaks kipub muutuma ka "Üleloomulike võimetega tüdruk" (2004), millele on juba mõnda aega oodata järge "Üleloomulike võimetega tüdruk 2" ning pärast "Artemis Fowli" lugude lõpetamist alustab Colfer uut sarja, mille esialgne pealkiri on "WARP" (Witness Anonymous Relocation Program), mida iseloomustatakse kui "Oliver Twist kohtub The Matrixiga" ning mille esimene raamat "W.A.R.P. The Reluctant Assassin" ilmus aprillis 2013. Benny and Omar (1998) Benny and Babe (1999) Going Potty (1999) Ed's Funny Feet (2000) The Wish List (2000) Ed's Bed (2001) Artemis Fowl (2001) Artemis Fowl: The Arctic Incident (2002) Artemis Fowl: The Eternity Code (2003) The Legend of Spud Murphy (2004) The Supernaturalist (2004) Artemis Fowl: The Seventh Dwarf (2004, jutustus) The Artemis Fowl Files (2004, Artemis Fowl'i kogumik) Artemis Fowl: The Opal Deception (2005) Artemis Fowl: The Lost Colony (2006) The Legend of Captain Crow's Teeth (2006) Half-Moon Investigations (2006) Artemis Fowl: The Graphic Novel (2007) Click (2007, üks kümnest autorist, kirjutas 3. peatüki) The Legend of the Worst Boy in the World (2007) Airman (2008) Artemis Fowl: The Time Paradox (2008) Artemis Fowl: The Arctic Incident. The Graphic Novel (2009) And Another Thing... (2009) Artemis Fowl: The Atlantis Complex (2010) Plugged (2011) Artemis Fowl: The Last Guardian (2012) WARP: The Reluctant Assassin (2013) Supernaturalist 2 "Artemis Fowl" (Hotger 2003) "Soovileht" (Tiritamm 2005) "Airman : taevas sündinud poiss" (Pilgrim 2009) Eoin Colferi koduleht Artemis Fowli veebileht